《莲浦谣》
清代·张学典

溪水溶溶鱼唼唼，初上鸣桡木兰楫。雪羽䙰褷映倒光，晴光泛艳苍波阔。

剪断春绡碧似烟，花垂两岸浓相连。澄明镜里红妆浅，菡萏新容出水鲜。

风飘罗袖红丝蹙，山碧添愁眉半曲。悠悠玉浪浸春云，无穷柳色前堤绿。

作者简介：张学典，字古政，号羽仙，太原人。佚四女，诸生杨易亭室。有《花樵集》、《倡和吟》。